Partiolaiset valtaavat Pihluksen
Rauma ja alue · 29.7.2015 klo 17:34
Rauman alueen meripartioleiri järjestetään 30.heinäkuuta – 4.elokuuta Pihluksessa Nurmeksen saaren eteläkärjessä, Rauman saaristossa.
Pihluksen rakentaminen alkoi jo muutama päivä ennen leiriä tavarakuorman kuljettamisella saareen. Kuva: Tiina Loutti​​
Pihlus 2015 on perinteinen Rauman alueen kesäleiri, joka järjestetään kolmen tai neljän vuoden välein. Tänä vuonna leirille osallistuu yhteensä yli 100 partiolaista raumalaisista ja lähikuntien lippukunnista sekä kansainvälisiä partiovieraita Belgiasta.
Pihluksella on perinteisesti painotettu purjehdusta ja meripartio-ohjelmaa, mutta ohjelma on rakennettu monipuolisesti huomioiden eri-ikäiset osallistujat niin maalla kuin merelläkin. Leirin alkaessa samoajat, eli 15-17 –vuotiaat osallistujat, seilaavat lippukuntien My-veneet Kuuskarista Pihlukseen.
Leirillä järjestetään myös vierailupäivä lauantaina 1.elokuuta klo 12.00–16.00, jolloin Pihlukselle voi tulla omalla veneellä tutustumaan. Vierailupäivään tulee varustautua säänmukaisella vaatetuksella, ja mukaan voi ottaa vaikkapa oman mukin ja halutessaan vähän taskurahaa kioskia varten.